АҞӘА, жьҭаара 10 - Sputnik, Бадраҟ Аҩӡба. Рауль Ҳаџьымба официалла имаҵзураҭыԥ данахагыла ашьҭахь Аминистрцәа реилазаара ԥхьатәара ицеит.
Аԥсны Аҳәынҭқарра азакәанԥҵара инақәыршәаны атәыла ахада Аминистрцәа реилазаара еизигоит аҭоубашьҭаҵара данахыс адырҩаҽны. Жьҭаара 10 рзы аиҳабыра рлахәылацәа зегьы официалла рнапынҵақәа шьҭарҵеит.
Аилатәара аартуа Аԥсны аԥыза-министр Валери Бганба Аминистрцәа реилазаара алахәылацәа русуразы ҭабуп ҳәа реиҳәеит.
Абри ашьҭахь хымз рыҩныҵҟа атәыла ахада аԥыза-министри аминистрцәа реилазаара алахәылацәеи шьақәирӷәӷәароуп. Убранӡа дара зегьы "аминистр инапынҵақәа назыгӡо" ҳәа русура мҩаԥыргоит.
Аԥсны ахада иҭоубашьҭаҵара ацеремониа мҩаԥысит жьҭаара 9 рзы.
Аԥсны ахада иалхразы аҩбатәи атур аихшьаалақәа инарықәыршәаны Рауль Ҳаџьымба 47,39% алхыҩцәа рыбжьы ирҭеит, иоппонент Алхас Кәыҵниа – 46,17% абжьқәа иоуит.
Иара убас шәаԥхьар ҟалоит: